**Тема**: „Проучване на китоподобните (Mammalia: Cetacea) в Черно море“

**Ръководител**: доц. Елена Ташева-Терзиева

**Участници**: докторант Кирил Вълчев, доц. Венцеслав Делов

**Факултет/департамент/звено**: Биологически факултет, катедра Зоология и антропология

Съществената цел, залегнала в основата на проектa, е придобиването на ценни и оригинални данни за разпространението, екологията и поведението на китоподобните в избрани райони в българската акватория на Черно море, на базата на взаимосвързани методи и практики (метод на стационарната точка и метод на опортюнистичните платформи).
Между юни и ноември 2020г., са проведени наблюдения от стационарна точка на нос Емине, обхващащи 31 полеви дни и 248 часа. Потвърждавайки резултатите от предишни изследвания, проучването показва, че нос Емине е сред най-подходящите точки за наблюдение и на трите вида китоподобни в българските води на Черно море. При проведените наблюдения от носа, са отчетени 385 регистрации и 812 индивида. Най-голям брой индивиди са отчетени през месец юни – 351 в 140 регистрации. През месец ноември, в рамките на 7 полеви дни (35 часа), са проведени и наблюдения от стационарни точки в различни райони на Варненски залив, като не са отчетени регистрации. Обобщени са данните за разпространението, екологията и поведението на китоподобните в изследваните райони.

През месеците юли, август и октомври са осъществени събирания на данни (както целеви, така и опортюнистични) от плавателни съдове. На 29-30.07 и 14.08.2020 г. са проведени наблюдения във водите, северно и южно от гр. Царево, на борда на малък риболовен кораб. На 29.07.2020г. са наблюдавани няколко черноморски муткура (*Phocoena phocoena relicta*), но най-голям брой индивиди е отчетен на 30.07.2020г., на 12-13км. източно от гр. Царево – десетки черноморски афали (*Tursiops truncatus ponticus*) и черноморски обикновени делфини (*Delphinus delphis ponticus*). Осъществени са наблюдения и записи на хранителното и социално поведение на китоподобните.
По време на опортюнистични наблюдения, проведени от риболовен кораб на 07.10.2020 г. (северно от град Каварна), около 20 делфина (*T.t.ponticus* и *D.d. ponticus*) са забелязани да се хранят в непосредствена близост до кораба (опортюнистичната платформа). Като цяло, в резултат на проучванията от плавателни съдове, са геореферирани данни за предпочитаните местообитания от целевите видове морски бозайници и състоянието на хранителната им база – рибните ресурси, на базата на улова на рибарските кораби, използвани за изследванията.
Резултатите от проведените наблюдения са докладвани на Младежка научна конференция „Климентови дни“ (05.11.2020г.), посредством научен постер на тема: „Cetacean studies in Bulgarian waters of the Black sea in 2020, using vantage point surveys and opportunistic sightings“.